¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Bautisir Juanaw yatiyi (1-8)
-
Jesusan bautisasitapa (9-11)
-
Supayaw Jesusar yantʼi (12, 13)
-
Jesusajj Galileanwa yatiyañ qallti (14, 15)
-
Jesusajj nayrïr discipulonakaruw jawsi (16-20)
-
Demonioruw Jesusajj alissu (21-28)
-
Jesusajj waljaniruw Capernaúm markan qolli (29-34)
-
Chʼusa lugaranwa Jesusajj oración luri (35-39)
-
Lepra usuni mä jaqeruw qollasi (40-45)
1 Diosan Jesucristo Yoqapjjat suma yatiyäwinakajja akhamaw qallti:
2 Isaías profetajj akham qellqäna: “(Nayaw khitajarojj nayraqatam khitaskta, jupaw thakim wakichani).
3 Mayniw wasaran akham sasin arnaqasiski: ‘¡Jehová Diosan thakip wakichapjjam! Jupan thakip cheqaptayapjjam’ sasa”.
4 Bautisir Juanajj wasarankaskänwa, akham sasaw jaqenakar yatiyäna: “Bautisasipjjam, ukhamat arrepentisipjjatam uñachtʼayapjjañamataki, juchanakamatsa Diosajj perdonañapataki” sasa.
5 Judea toqetsa Jerusalén markatsa taqe jaqenakaw jupan ukar sarapjjäna, Jordán Jawiranwa Juanampi bautisayasipjjäna, juchanakapsa qhanwa arsusipjjarakïna.
6 Juanasti camello tʼawrat lurat isinïnwa, lipʼichit lurat cinturonampi wakʼantatarakïnwa. Tʼiju tʼijunakampi wasaran utjki uka miskʼinakampwa manqʼarakïna.
7 Jupajj akham sasaw yatiyarakïna: “Mayniw nayan qhepaj jutaski, nayat sipansa jukʼamp chʼamaniwa, janiw wiskhupan chinuñap jararañas nayar waktʼkituti.
8 Nayajj umampiw bautisapjjsma, jupajj espíritu santompiw bautisapjjarakïtam” sasa.
9 Uka urunakanjja Galileankir Nazaret markatwa Jesusajj Jordán Jawirar jutäna, ukanwa Juanampi bautisayasïna.
10 Umat ukspach mistusajja, Jesusajj alajjpach jistʼartirwa uñjäna, Diosan espiritupaw mä palomar uñtata jupjjar saraqanïna.
11 Ukatsti mä aruw alajjpachat istʼasïna, akham siri: “Jumajj Wawajätawa, wali munatätawa, nayajj wal jumat kusista” sasa.
12 Ukjjarusti espíritu santon irpataw jupajj wasarar ukaratpach saräna.
13 Pusi tunka urunakaw wasarankäna, salvaje animalanak taypinwa jakäna, ukanwa Supayajj jupar yantʼarakïna, ukampis angelanakaw jupar yanaptʼapjjäna.
14 Juanar katuntapjjäna uka qhepatjja, Diosan suma yatiyäwinakapat parlasaw Jesusajj Galilear mantäna,
15 akham sasa: “Señalat tiempojj phoqasjjewa, Diosan Reinopajj jakʼankjjewa, arrepentisipjjam, Diosan suma yatiyäwinakaparus confiyapjjarakim” sasa.
16 Galilea Qota thiynam saraskäna ukhajja, Simonampiru Andrés jilapampiruw uñjäna. Jupanakasti qotaruw chawlla katuñ qänanakap jaqontasipkäna, jupanakajj chawlla katurinakäpjjänwa.
17 Jesusasti akham sasaw jupanakar säna: “Nayar arkapjjeta, nayasti jaqenak katuri tukuyapjjäma” sasa.
18 Jupanakasti ukaratpachaw chawlla katuñ qänanakap jaytasajj jupar arkapjjäna.
19 Uka lugarat mä jukʼa sartasinjja, Zebedeon yoqanakaparuw uñjarakïna, Santiagompiru Juanampiru. Jupanakasti qänanakapwa boten askichasipkäna.
20 Jesusajj jankʼakiw jupanakar jawsäna. Jupanakasti Zebedeo awkiparojj trabajirinakamp chik boter jaytasaw jupar arkapjjäna.
21 Ukatsti Capernaúm markaruw mantapjjäna.
Sábado uröjjäna ukhajja, Jesusajj sinagogar mantasaw yatichañ qalltäna.
22 Kunjamsa yatichäna uk istʼasajj jaqenakajj wal musparapjjäna. Jupajj janiw escribanakjam yatichkänti, jan ukasti mä jilïrjamaw yatichäna.
23 Ukapachasti demonion mantat mä jaqew jupanakan sinagogapankarakïna, akham sasaw jupajj wali jachʼat arnaqasïna:
24 “¡Nazareno Jesús, ¿nanakampi kun luriris akar jutta? ¿Nanakar tukjirit jutta? Jumajj khitïtas uk nayajj sum yatta, jumajj Diosan Santo Serviripätawa!” sasa.
25 Jesusasti akham sasaw toqenoqäna: “¡Amuktʼam, uka jaqet mistum!” sasa.
26 Uka demoniosti, uka jaqer wal thalasiyäna, wali jachʼatwa wararirakïna, ukhamatwa uka jaqet mistjjäna.
27 Ukanak uñjasasti, walpun jaqenakajj musparapjjäna, jupanakkamaw akham sasin parlañ qalltapjjäna: “¡Kunaraki akasti! ¡Machaq yatichäwirakisä! Demonionakar alissuñatakis chʼamaniwa, juparojj istʼapjjarakiwa” sasa.
28 Ukatjja jupjjat yatiyäwinakajj jankʼakiw Galileypachan yatiyasïna.
29 Sinagogat mistusasti Simonampin Andresampin utaparuw sarapjjäna, Santiagompi Juanamp chika.
30 Simonan suegrapaw calenturampi usuntat ikiñan jaqontatäskäna, ukatwa jupjjat Jesusar jankʼak yatiyapjjäna.
31 Jesusasti jupar jakʼachasisaw amparat waytäna, calenturajj saraqjjarakïnwa. Uka warmejj jupanakar serviñ qalltarakïna.
32 Kunapachatï jaypʼuntjjäna, intis jalantjjäna ukhajja, taqe usutanakaru ukhamarak demonion mantat jaqenakaruw jupan ukar apanipjjäna.
33 Markpachaw punkur aywthapipjjäna.
34 Jupasti kunayman usutanakaruw qolläna, walja demonionakaruw alissurakïna, jupan Cristötap yatipjjatap laykojja, uka demonionakarojj janiw parlaykänti.
35 Jupajj wali alwatwa sartäna, chʼamak chʼamakäskäna ukhaw mistuwayäna, mä chʼusa lugarar sarasaw oración lurarakïna.
36 Ukatsti Simonampi jupamp chikäsipkäna ukanakampejj Jesusar thaqeriw sarapjjäna.
37 Jupar jikjjatasasti akham sasaw sapjjäna: “Taqeniw thaqasipktam” sasa.
38 Jupasti sarakïnwa: “Yaqha cheqar sarañäni, aka jakʼankir markanakar sarañäni, ukhamat uka cheqanakansa yatiyañajataki, ukatakiw nayajj jutta” sasa.
39 Ukatwa jupajj sinagoganakan yatiyasa, demonionak alissusajj Galileypach muytäna.
40 Ukjjarusti lepra usuni mä jaqew jupar jakʼachasirakïna, killptʼasis kunaw jupajj akham sasin ruwtʼasïna: “Munsta ukhajj qolltʼasitasmawa” sasa.
41 Jesusajj uka jaqet wal sinteqtʼasïna, amparampi loqjjatasaw akham sasin llamktʼäna: “Muntwa, qollatäjjam” sasa.
42 Ukatsti lepra usupajj ukaratpachaw chhaqtjjäna, jupajj qollatäjjänwa.
43 Jesusajj wal ewjjtʼasaw uka jaqer jankʼaki khitanukjjäna,
44 akham sasa: “Janiw khitirus kuns arsütati, jan ukasti sacerdotempi uñjayasir saram, qollatäjjatam laykojj kunjamtï Moisesajj siskäna ukarjam mä ofrenda loqtanim, ukhamat sacerdotenakan yatipjjañapataki” sasa.
45 Sarjjasinjja uka jaqejj kunatï paskäna ukanakat walpun parlañ qalltäna. Ukhamasti Jesusajj janiw mä markarus qhan mantirjamäjjänti, ukatwa markanakat anqäjjaruki quedasjjäna, chʼusa cheqanakaru. Ukhamäkipansa, jaqenakajj taqe cheqatwa jupan ukar jutapjjäna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Marcos 1
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn eng_Latn